b'\n_START_ARTICLE_\nErkki Eronen\n_START_PARAGRAPH_\nErkki (Erik) Simo Kalervo Eronen (11. maaliskuuta 1926 P\xc3\xa4lkj\xc3\xa4rvi \xe2\x80\x93 11. helmikuuta 2018 Hyvink\xc3\xa4\xc3\xa4) oli suomalainen kuvanveist\xc3\xa4j\xc3\xa4. H\xc3\xa4n on suunnitellut runsaasti julkisia ja monia yksityisesti omistettuja ulko- ja sis\xc3\xa4tiloihin sijoitettuja taideteoksia. _NEWLINE_Eronen aloitti taideopintonsa Taideteollisessa oppilaitoksessa. H\xc3\xa4n jatkoi opintojaan Ateneumin p\xc3\xa4iv\xc3\xa4koulussa 1948\xe2\x80\x931951 ja Vapaassa taidekoulussa 1954\xe2\x80\x931955. H\xc3\xa4nen opettajanaan oli W\xc3\xa4in\xc3\xb6 Aaltonen, jonka apulaisena h\xc3\xa4n ty\xc3\xb6skenteli vuosina 1950\xe2\x80\x931951 ja 1959. Eronen on saanut Valtion Taiteen Keskustoimikunnan kohdeapurahat 1975, 1978 ja opetusministeri\xc3\xb6n my\xc3\xb6nt\xc3\xa4m\xc3\xa4n elinik\xc3\xa4isen taiteilijael\xc3\xa4kkeen vuodesta 1988 l\xc3\xa4htien. Eronen oli Viipurin Taideseuran j\xc3\xa4sen, hallituksen j\xc3\xa4sen ja kunniaj\xc3\xa4sen, J\xc3\xa4rvenp\xc3\xa4\xc3\xa4n Taideseuran perustajaj\xc3\xa4sen, varapj., puheenjohtaja ja kunniaj\xc3\xa4sen. J\xc3\xa4rvenp\xc3\xa4\xc3\xa4 Seura palkitsi h\xc3\xa4net Kulttuurij\xc3\xa4rvenp\xc3\xa4\xc3\xa4l\xc3\xa4isen\xc3\xa4 vuonna 2005. Eronen osallistui lukuisiin n\xc3\xa4yttelyihin._NEWLINE_H\xc3\xa4nen julkisia teoksiaan ovat esimerkiksi Maiju Lassilan muistomerkki Tohmaj\xc3\xa4rvell\xc3\xa4 (1962), Sibelius-patsas (1964) J\xc3\xa4rvenp\xc3\xa4\xc3\xa4-talon edustalla J\xc3\xa4rvenp\xc3\xa4\xc3\xa4ss\xc3\xa4, Karjalaan j\xc3\xa4\xc3\xa4neiden vainajien muistomerkki Joensuussa (1966), alttariveistos Krusifiksi (1968) J\xc3\xa4rvenp\xc3\xa4\xc3\xa4n uudessa kirkossa, Pikkuvihan muistomerkki Kiihtelysvaarassa (1972), Jouluy\xc3\xb6n ihme -reliefi (1978) Laurilan seurakuntakodissa J\xc3\xa4rvenp\xc3\xa4\xc3\xa4ss\xc3\xa4, Pikku-Kalle -veistos valtion virastotalon edustalla J\xc3\xa4rvenp\xc3\xa4\xc3\xa4ss\xc3\xa4 (1980), Karjalan j\xc3\xa4\xc3\xa4k\xc3\xa4ri -monumentti Joensuussa (1987), Optarien purjehdus -mobile Tuusulanj\xc3\xa4rven Purjehtijoilla J\xc3\xa4rvenp\xc3\xa4\xc3\xa4ss\xc3\xa4 (1987), JR9:n muistomerkki Kontiolahdella (1988), Soihtu-suihkukaivoveistos J\xc3\xa4rvenp\xc3\xa4\xc3\xa4n kaupungilla (aiemmin Fortumilla) (1993), P\xc3\xa4lkj\xc3\xa4rven sankaripatsas Ven\xc3\xa4j\xc3\xa4ll\xc3\xa4 (1994), Velje\xc3\xa4 ei j\xc3\xa4tet\xc3\xa4 Sotaveteraanien muistomerkki J\xc3\xa4rvenp\xc3\xa4\xc3\xa4ss\xc3\xa4 (1995), Nimikirja - Pro Patria muistomerkki, Tuusulassa (1999) ja Siivet Mannerheim-ristin ritarien h\xc3\xa4vitt\xc3\xa4j\xc3\xa4lent\xc3\xa4jien muistomerkki Lappeenrannassa (2004). Eronen teki 84 muotokuvaa ja lukuisia hautamuistomerkkej\xc3\xa4.'